OpenLLM-France/wikimedia huggingface dataset:
# Yuko Morimoto

Yuko Morimoto (森本 ゆう子, 6 de gener de 1974) és una exfutbolista japonesa.

## Selecció del Japó

Va debutar amb la selecció del Japó el 1993. Va disputar 10 partits amb la selecció del Japó.

## Estadístiques

Selecció del Japó :
| Anys | Partits | Gols |
| 1993 | 2 | 0 |
| 1994 | 1 | 0 |
| 1995 | 0 | 0 |
| 1996 | 0 | 0 |
| 1997 | 5 | 2 |
| 1998 | 2 | 0 |
| Total | 10 | 2 |

## Referències

* ↑ Japan Football Association(japonès)
# Zama

«Zama» té aquests significats:
* Zama Regia, ciutat de Numídia plaça forta i residència del rei Juba I
* Zama Minor
* Zama (Kanagawa), ciutat de la prefectura de Kanagawa, al Japó
* Zama (pel·lícula), film argentí de 2017 escrit i dirigit per Lucrecia Martel, basat en el llibre homònim de l'escriptor Antonio Di Benedetto
* Batalla de Zama, enfrontament armat lliurat l'any 202 aC de la Segona Guerra Púnica
# Xoán-Manuel Casado

Xoán-Manuel Casado Martínez (Barcelona, 1949-2002) fou un poeta gallec.
Fill de l'escriptor i poeta Manuel Casado Nieto. Va estudiar dret a la Universitat Central de Barcelona. Va publicar dues novel·les, O inverno do lobo (1986, Premi Blanco-Amor) i Os brasileiros (1985), i el llibre de converses Xosé Luis Méndez Ferrín (1989) en col·laboració amb Xosé M. Salgado. Com a poeta, es va donar a conèixer amb Rexistro de Menores espantos (1973), Os preludios (1980), Libro de Caldelas (1982, Premi Nacional da Crítica) i Antigo futuro (1986). En Crónica persoal (2006), títol inèdit, es recullen els poemaris editats per l'autor, els que restaven inèdits i una sèrie de composicions disperses per diferents publicacions.
# Xan Windsor

Xan Windsor, baró Culloden (Londres, 12 de març de 2007) és l'únic fill i hereu d'Alexander Windsor, comte d'Ulster i la seva esposa, la Dra. Claire Booth (comtessa d'Ulster).
El seu avi és el príncep Ricard, duc de Gloucester i el baró Culloden és segon en la línia al ducat de Gloucester i 31è en la línia successòria al tron britànic.

## Referències

* ↑ www.royal.gov.uk
# Xan López Facal

Xan López Facal (Toba, Cee, 1940) és un economista i polític gallec.

## Trajectòria

Estudià el primer curs de Ciències a Santiago i es traslladà a Madrid per a estudiar la carrera superior d'Enginyeria Industrial. Treballà com a enginyer a l'empresa Tafisa de Pontevedra, i després a les drassanes Barreras de Vigo. En aquella època va desplegar una intensa activitat sindical militant clandestinament a Galícia Socialista amb Camilo Nogueira; també començà a estudiar Econòmiques per lliure. Anà a Madrid per a treballar en els serveis centrals del Banco Popular i després al Banco Central. Tornà a Galícia per treballar a Sodiga, en la que arribà a ser director econòmico-financer. Fou un dels dirigents de l'Asemblea Popular Galega, integrant-se després al Partido Obreiro Galego. Fou professor d'Enginyeria Química a la Universitat de Santiago de Compostel·la i diputat al Parlament de Galícia pel PSG-EG. En 1999 fou prejubilat de Sodiga i donà classes a l'Escola Tècnica Superior d'Enginyeria de Lugo. Treballa en l'anàlisi de la situació de l'economia gallega i participa com a docent en cursos màster de la USC. Va escriure una tesi sobre el Banco Olimpio Pérez.

## Obres

* Globalización, Competencia e Deslocalización. Perspectivas dende Galicia (Consellaría de Economía e Facenda, Santiago de Compostela, 2007). Publicado con Albino Prada, Santiago Lago Peñas, J. M. García Vázquez, Manuel Lago Peñas e X. H. Vicente.

## Vida personal

És germà del lingüista Javier López Facal.

## Enllaços externs

* Cartell electoral en les Autonòmiques de 1981.
* Entrevista en La Voz de Galicia
* Entrevista en Galicia Hoxe Arxivat 2015-04-02 a Wayback Machine.
* Entrevista en La Vanguardia
# Kırklareli

Kırklareli (en antic otomà Kırk Kilise, Kırkkilise, Kırk Kinise o Kırknisa; en búlgar Лозенград, Lozengrad, que vol dir 'Ciutat de les vinyes'; en àzeri Qırxlareli; en grec Σαράντα Εκκλησιές, Saranda Ekklisiés, o Σαράντα Ἐκκλησίαι Saranda Ekklisíe) és una ciutat de Turquia, capital de la província de Kırklareli, a la Tràcia Oriental, a la part europea del país. Es diu que fou el primer establiment organitzat del continent europeu. A la rodalia hi ha la cova Dupnisa (de quatre milions d'anys), el nom de la qual deriva de Dionís.
El 2009 tenia 64.265 habitants.

## Història

No se sap quan es va fundar ni el nom que portava en època clàssica; s'ha suggerit Heraclea, però hi ha opinions en contra. Els romans d'Orient la van anomenar Σαράντα Ἐκκλησίαι (Saranda Ekklesíe) o 'Quaranta Esglésies' (més modernament Σαράντα Εκκλησιές, Saranda Ekklisiés), nom que es va traduir literalment al turc com a Kırk Kilise.
Fou ocupada pels otomans el 1368/1369 i el primer edifici construït fou la mesquita d'Atik (avui en ruïnes) i fou poblada per nòmades d'Anatòlia que foren coneguts com els yürüks de Kır Kilise. Va pertànyer al sandjak de Vize, a Rumèlia, i més tard va esdevenir sandjak. Al segle xvi tenia sis barris o mahalles: Djamii Atik, Djamii Kebir, Hadjdji Zekeriya, Sultan Bayezid Khan Kethudad, Yaprakil i Karadja Ibrahim, amb 283 focs (2.000 habitants), i disposava de mesquita, mercat, la font de Köprübaşi, cafè i altres llocs. Al segle xviii hi havia una notable població grega, similar en nombre a la població musulmana.
La ciutat va passar a Bulgària pel tractat de San Stefano (3 de març de 1878) però fou retornada als otomans conforme al tractat de Berlín (13 de juny a 13 de juliol de 1878); el 1899 el sandjak tenia més búlgars i grecs que turcs, i la població total era de 18.325 habitants. El 1912 fou ocupada breument pels búlgars, però va ser recuperada pels otomans el 8 de juliol de 1913. El 1914 al sandjak hi vivien 22.022 musulmans, 14.154 grecs, 1.599 búlgars i 789 jueus.
Després de l'armistici de Mudros de novembre de 1918, els grecs van ocupar la població (1919) i la van conservar fins al 10 de novembre del 1922, quan fou recuperada pels turcs. Després del tractat de Lausana la població grega va haver d'abandonar la ciutat. Una població de 3.700 meglenoromanesos de Notia, l'única població de meglenoromanesos del nord de Grècia, es van poder establir a Kırklareli i foren coneguts com a karadjovalides (del nom turc de Moglena); a la mateixa ciutat es van establir 110 famílies i en pobles petits a la rodalia unes 400, en total uns 2.000. Molts han estat absorbits pels turcs i avui dia només en queden 500.
El 20 de desembre de 1924, Kırk Kilise va ser rebatejada Kırklareli.

## Enllaços externs

* Thede Kahl, «The Islamisation of the Meglen Vlachs (Megleno-Rumen): The Village of Nânti (Nótia) and the Nântinets in Present-Day Turkey», dins Nationalities Papers 34:1, març del 2006.
* Notícies de Kırklareli.
* Fotos de Kırklareli. Arxivat 2009-03-25 a Wayback Machine.
# Gaspar de Villalón

Gaspar de Villalón (? - València, 1622) fou un poeta en llengua castellana.
Fou un dels fundadors de l'Acadèmia dels Nocturns, grup d'escriptors, intel·lectuals i poetes que es reunien una vegada per setmana per la nit en el Palau de los Català de Valeriola per llegir critiques, poesies, assaigs, etc. A les sessions del grup hi assistien sota pseudònim (el pseudònim de Gaspar de Villalón era Tinieblas).
Cavaller de l'orde de Montesa i de Sant Jordi d'Alfama, en morir va deixar els seus béns a l'orde.

## Referències

* «Gaspar de Villalón». Gran Enciclopèdia Catalana. Barcelona: Grup Enciclopèdia Catalana.
# Towa

El towa o jemez és una llengua kiowa-tano parlada pel pueblo jemez a Nou Mèxic. No té forma escrita perquè les normes tribals no ho permeten.

## Demografia

Els seus parlants són principalment agricultors i artesans. L'idioma només és parlat al pueblo Jemez, Nou Mèxic, però com que el 90% dels membres de la tribu Jemez el parlen, no es considera que sigui una llengua amenaçada. El towa eren originaris del pueblo de Pecos, a l'est de Santa Fe (Nou Mèxic), fins al segle xix, quan la resta de membres d'aquesta comunitat es va traslladar a Jemez. Actualment resideixen per la zona d'Albuquerque.
Pràcticament la totalitat dels membres de la tribu parlen towa. D'aquesta se'n sap poc, perquè mantenen cap a la seva llengua una postura conservadora i ritualitzada. D'acord amb les seves lleis, la llengua no pot escriure's ni pot ensenyar-se als qui no pertanyen a la tribu.

## Referències

* ↑ Cens dels EUA del 2000
* ↑ Towa a Ethnologue
* ↑ "History of the Jemez Pueblo" on the tribal website www.jemezpueblo.com Arxivat 2013-09-23 a Wayback Machine.

## Bibliografia

* Yumitani, Yukihiro. A phonology and morphology of Jemez Towa. Diss. University of Kansas, 1998. Ann Arbor: 1998.
* Moseley, Christopher (2007), Encyclopedia of the world's endangered languages. Nova York: Routledge. p. 48.

## Enllaços externs

* web del pueblo Jemez
* Llengua towa (Jemez) a native-languages.org
* El Pueblo de Jemez - Department of Resource Protection Arxivat 2014-02-25 a Wayback Machine.
* Pecos Pueblos resources
# Tovàrkovo (Vladímir)

* Per a altres significats, vegeu «Tovàrkovo».
Tovàrkovo (en rus: Товарково) és un poble de l'óblast de Vladímir, a Rússia, segons el cens del 2010 tenia 20 habitants. Pertany al districte municipal de Koltxúguino.

## Referències

* ↑ «Владимирская губерния. Список населенных мест по сведениям 1859 года.». Arxivat de l'original el 2019-01-14.
* ↑ «Историко-статистическое описание церквей и приходов Владимирской епархии : Вып. 2-4 / сост. В. Добронравов. Вып. 4: Меленковский, Муромский, Покровский и Судогодский уезды. - 1897.». Arxivat de l'original el 2018-05-09.
# UCR

UCR té els següents significats:
* Unió Cívica Radical, un partit polític de l'Argentina fundat el 26 de juny de 1891 per Leandro N. Alem.
* Under Color Removal, tècnica de separació de colors en quadricromia
* Universitat de Costa Rica
# Gentilly

Gentilly és un municipi francès, situat al departament de Val-de-Marne i a la regió de l'Illa de França.
Forma part del cantó de Le Kremlin-Bicêtre i del districte de L'Haÿ-les-Roses. I des del 2016, de la divisió Grand-Orly Seine Bièvre de la Metròpoli del Gran París.
# Gentle Giant

Gentle Giant és una agrupació de Rock progressiu, Art rock, Rock simfònic i Rock psicodèlic que va néixer a principis dels anys 70 a Anglaterra. Considerada com una de les millors bandes del rock progressiu i una de les agrupacions més originals de la història de la música al segle XX.
Tenen un so molt especial que combina diferents tesitures vocals amb sons cada vegada més sofisticats i complexos. La complexitat de la seva música fa d'aquesta banda, una més original però, també, una de les menys comercials. Varen ser molt creatius quant a composició. Amb els seus àlbums "Gentle Giant", "Acquiring the Taste", "Three Friends", "Free Hand", les seves millors i més creatives peces musicals. A partir de l'any 1976, Gentle Giant va decidir tornar-se més comercial i van passar del Rock progressiu a un Hard rock de menys complexitat i, per tant, de menys qualitat per musicólegs i fanàtics, específicament, del Rock progressiu i del Rock simfònic. En qualsevol cas, van poder arribar al nivell d'agrupacions importantíssimes pel Rock progressiu com és el cas del grup King Crimson o Camel, aquesta última, amb un estil més semblant al so de Gentle Giant.
# Egoitz Jaio Gabiola

Egoitz Jaio Gabiola (Abadiño, 13 d'agost de 1980) és un futbolista professional basc, ja retirat, que ocupava la posició de defensa.

## Trajectòria esportiva

Passa els seus primers anys professionals a l'Athletic Club, tot i que no passa de l'equip filial, a la Segona B. Deixa l'equip de San Mamés el 2002, i milita en equips de la categoria d'argent, com el Racing de Ferrol (dues etapes), Algeciras CF i Nàstic de Tarragona, amb qui aconsegueix l'ascens a la màxima categoria.
Eixe estiu fitxa pel CD Numancia. Amb l'equip sorià aconsegueix un nou ascens a la màxima categoria el 2008, debutant a primera divisió a l'any següent. Disputa amb el Numancia només cinc partits, i els castellans perden la categoria.

## Enllaços externs

* Fitxa del jugador
* «Perfil i estadístiques d'Egoitz Jaio» (en alemany). transfermarkt.de. [Consulta: 15 abril 2011].
# Edward Moss

Edward Moss (Los Angeles, Califòrnia, 11 de juliol del 1977) és un imitador de Michael Jackson, actor còmic i ballarí nord-americà. Solia ser un empleat de McDonald's a principis dels anys noranta, on els seus companys de feina no paraven de dir-li que s'assemblava al cantant pop Michael Jackson; així que Moss va participar en un concurs de talent de l'empresa i va guanyar, i després, amb el pas del temps, va decidir ser Jackson per guanyar-se la vida.

## Referències

* ↑ «Jackson lookalike gets into character». bbc.co.uk. [Consulta: 11 setembre 2008].
* ↑ «The moonwalk, and lots of makeup». International Herald Tribune, 03-03-2005. [Consulta: 10 setembre 2008].
# Tàngara quatreülls de corona negra

La tàngara quatreülls de corona negra (Phaenicophilus palmarum) és un ocell de la família dels fenicofílids (Phaenicophilidae).

## Hàbitat i distribució

Habita el bosc obert, matolls i pantans de les terres baixes de l'illa de la Hispaniola.

## Referències

* ↑ «Tàngara quatreülls de corona negra». Cercaterm. TERMCAT, Centre de Terminologia. Rev. 20/10/2022(català)
# Dytiscus marginalis

Dytiscus marginalis és una espècie de coleòpter adèfag de la família dels ditíscids comú a les aigües dolces d'Europa, incloent-hi Catalunya.

## Descripció

Té el cos ample i té forma ovada. Fa uns 2,7-3,5 cm de llargada. Per sobre és de color marró fosc verdós, amb els marges clars i per sota és marró grogós. El mascle té els èlitres llisos i la femella els té amb línies longitudinals molt evidents. Les potes posteriors són més llargues, estan aplanades i tenen llargs pèls; estan adaptades per nedar. Té dues antenes primes i llargues. El cap està com encongit dins del cos.

## Hàbitat i alimentació

En general viuen en aigües tranquil·les i netes, riques en plantes aquàtiques (basses, rierols) i surten de nit per volar. Tant l'adult com les larves són depredadors i habitualment cacen cucs, capgrossos, petites granotes, peixets, etc.

## Costums

Els adults es mouen nedant entre la vegetació aquàtica. Es passen moltes estones movent-se pel fons, buscant preses per capturar. Són molt actius i neden constantment gràcies a les potes posteriors que actuen com rems. Malgrat els seus costums aquàtics, són bons voladors i poden desplaçar-se d'una bassa a una altra i canviar de lloc si s'asseca la seva bassa. Els èlitres són les ales anteriors modificades per enduriment, les quals serveixen també com a protecció per les ales posteriors que estan immediatament per sota i que serveixen per a volar.

## Reproducció

Els mascles tenen unes ventoses a les potes anteriors per subjectar la femella durant l'aparellament. Es reprodueix per ous. Durant la primavera la femella pon molts ous i amb un tub especial que té els va introduint a les tiges i a les fulles de les plantes aquàtiques, sobre fusta podrida damunt la superfície de l'aigua, o bé a la molsa a les vores humides.
Al cap d'un temps neixen les larves que són voraces depredadores; tenen unes fortes mandíbules que claven a d'altres larves aquàtiques i a amfibis, dels quals s'alimenten xuclant-los.
Al cap d'uns 3 mesos surten de l'aigua i fabriquen una mena de cova subterrània on es transformen en pupes abans de convertir-se en adults.

## Referències

* http://www.xtec.cat/~fturmo/d108/insectes/escarabataigua.htm
* http://www.enciclopedia.cat/EC-GEC-0153113.xml
* http://blocs.xtec.cat/faunaiflora/2007/03/14/lescarabat-daigua/
* http://ichn.iec.cat/Bages/aquatic/Imatges%20grans/Acilius%20sulcatus.htm Arxivat 2016-03-10 a Wayback Machine.
* http://ednatura.com/wp-content/uploads/2013/07/escarabat-daigua.pdf Arxivat 2016-10-09 a Wayback Machine.
* http://www.internetdict.com/ca/answers/what-do-water-beetles-eat.html
* http://www.djibnet.com/photo/escarabats/escarabat-d-aigua-4-dytiscus-marginalis-753067830.html%5BEnllaç+no+actiu%5D
# Tòner

El tòner (de l'anglès, toner), també anomenat tinta seca per analogia funcional amb la tinta, és una pols fina, normalment de color negre, que es diposita al paper en què es pretén imprimir mitjançant atracció electroestàtica.
Un cop adherit el pigment, aquest es fixa al paper mitjançant pressió o calor.
Atès que en el procés no hi intervenen líquids, originalment s'ha denominat Xerografia, del grec Xeros que vol dir sec.
Els cartutxos d'impressió de les impressores actualment estan disponibles en cian, magenta, groc i negre (en anglès, CMYK).

## Vegeu també

* Xerografia
* Fotocopiadora
* Impressora làser
* Tinta
* Tinta compatible

## Referències

* ↑ «tòner | enciclopèdia.cat». [Consulta: 15 desembre 2018].
* ↑ «XEROGRAFÍA, radicación» (en castellà). [Consulta: 13 juliol 2019].
* ↑ «The CMYK color model explains - Compredia.eu». [Consulta: 13 juliol 2019].

## Enllaços externs

* Què és el tòner i com funciona
# El Colomer de Dalt

El Colomer de Dalt és una masia deshabitada situada al municipi d'Amer, a la comarca de la Selva. Juntament amb El Colomer de Baix, forma una finca de 221 ha.

## Referències

* ↑ Nomenclàtor oficial de toponímia major de Catalunya (2003), pàg. 1.054.
# Gmelinita-Na

La gmelinita-Na és un mineral de la classe dels silicats. Rep el seu nom del mineralogista i químic alemany Christian Gottlob Gmelin (1792-1860), de la Universitat de Tübingen, Alemanya.

## Característiques

La gmelinita-Na és un silicat de fórmula química Na₄(Si₈Al₄O$_{24}$]·11H₂O. Cristal·litza en el sistema hexagonal. La seva duresa a l'escala de Mohs és 4,5.
Segons la classificació de Nickel-Strunz, la gmelinita-Na pertany a «02.GD: Tectosilicats amb H₂O zeolítica; cadenes de 6-enllaços – zeolites tabulars» juntament amb els següents minerals: gmelinita-Ca, gmelinita-K, willhendersonita, cabazita-Ca, cabazita-K, cabazita-Na, cabazita-Sr, cabazita-Mg, levyna-Ca, levyna-Na, bellbergita, erionita-Ca, erionita-K, erionita-Na, offretita, wenkita, faujasita-Ca, faujasita-Mg, faujasita-Na, maricopaïta, mordenita, dachiardita-Ca, dachiardita-Na, epistilbita, ferrierita-K, ferrierita-Mg, ferrierita-Na i bikitaïta.

## Formació i jaciments

Va ser descoberta al mont Nero, a San Pietro, Montecchio Maggiore, a la província de Vicenza (Vèneto, Itàlia). També ha estat descrita al mont Caliella, a Sicília, així com en altres indrets distribuïts per Dinamarca, Alemanya, Irlanda del Nord, Hongria, la República Txeca, Xipre, Rússia, el Japó, Austràlia, els Estats Units i el Canadà.

## Referències

* ↑ «Gmelinite-Na» (en anglès). Mindat. [Consulta: 27 març 2020].
# Gmelinita-K

La gmelinita-K és un mineral de la classe dels silicats. Rep el seu nom del mineralogista i químic alemany Christian Gottlob Gmelin (1792-1860), de la Universitat de Tübingen, Alemanya.

## Característiques

La gmelinita-K és un silicat de fórmula química K₄(Si₈Al₄O$_{24}$)·11H₂O. Cristal·litza en el sistema hexagonal. La seva duresa a l'escala de Mohs és 4,5.
Segons la classificació de Nickel-Strunz, la gmelinita-K pertany a «02.GD: Tectosilicats amb H₂O zeolítica; cadenes de 6-enllaços – zeolites tabulars» juntament amb els següents minerals: gmelinita-Ca, gmelinita-Na, willhendersonita, cabazita-Ca, cabazita-K, cabazita-Na, cabazita-Sr, cabazita-Mg, levyna-Ca, levyna-Na, bellbergita, erionita-Ca, erionita-K, erionita-Na, offretita, wenkita, faujasita-Ca, faujasita-Mg, faujasita-Na, maricopaïta, mordenita, dachiardita-Ca, dachiardita-Na, epistilbita, ferrierita-K, ferrierita-Mg, ferrierita-Na i bikitaïta.

## Formació i jaciments

Va ser descrita amb exemplars provinents de dos indrets: San Giorgio di Perlena, a la província de Vicenza (Vèneto, Itàlia), i el mont Al·luaiv, a la província de Murmansk. També ha estat descrita a La Aldea de San Nicolás, a Gran Canària (Espanya). Aquests tres indrets són els únics de tot el planeta on ha estat descrita aquesta espècie mineral.

## Referències

* ↑ «Gmelinite-K» (en anglès). Mindat. [Consulta: 26 març 2020].
# Uraspis secunda

Uraspis secunda és una espècie de peix de la família dels caràngids i de l'ordre dels perciformes.

## Morfologia

Els mascles poden assolir els 50 cm de longitud total.

## Distribució geogràfica

Es troba a l'oest de l'Índic (Tanzània), a l'est del Pacífic central (des de Califòrnia fins a Costa Rica. També a Hawaii), a l'Atlàntic occidental (des de Massachusetts i el nord del Golf de Mèxic fins al Brasil) i a l'Atlàntic oriental (des de Mauritània fins a Angola i Algoa Bay -Sud-àfrica-).

## Referències

* 1 2 FishBase (anglès)

## Bibliografia

* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Ukhora

Ukhora (en rus: Ухора) és un poble de l'óblast de Leningrad, a Rússia, que el 2017 tenia 9 habitants, pertany al districte de Vólossovo.

## Referències

* ↑ «Переписная оброчная книга Водской пятины 1500 года» С. 593 (304)
* ↑ Йордебокер Писцовые книги Ижорской земли. Том 1. Годы 1618—1623, С. 83
* ↑ «Генеральная карта провинции Ингерманландии» Э. Белинга и А. Андерсина, 1704 г., составлена по материалам 1678 г.
# El Soler (Albanyà)

El Soler és una masia del municipi d'Albanyà (Alt Empordà) inclosa en l'Inventari del Patrimoni Arquitectònic de Catalunya.

## Descripció

És una casa situada a la falda de la muntanya de la Mare de Déu del Mont, en el vessant que mira la plana de l'Empordà. És de planta irregular, amb teulat a dues aigües i els vessants vers les façanes principals. Disposa d'un nucli primitiu on s'hi poden admirar obertures del segle xiv. La porta principal, que mira a migdia, té una llinda en mal estat de conservació.
El Soler disposa de baixos (antigament pel bestiar, avui per garatge de cotxes), planta (amb accés directe des de l'exterior per àmplia escala de pedra), i en alguns sectors hi ha golfes molt reduïdes. El Soler fou bastida amb pedra menuda, llevat dels carreus ben tallats que s'empraren per fer algunes de les obertures i els cantoners.

## Referències

* 1 2 3 «El Soler». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 26 febrer 2016].